延陵懷古 東坡先生
作者：楊萬里
朝代：宋

paragraphs: 吹赤壁之月笛兮，瞻黄州之雪堂。
彈湘妃之玉瑟兮，織天孫之錦裳。
招先生其來歸兮，何必懷眉山之故鄉。
歷九州而猶隘兮，誕寘之祝融之汪。
酌乳泉以當醴兮，餐荔子以爲糧。
葺榕葉以作屋兮，託桄榔之蔭以爲堂。
驅海濤以入硯滴兮，挽南斗文星於筆鋩。
昌黎兮歐陽，視先生兮雁行。
韞不洩兮忠憤，炯不揜兮文章。
乞鏡湖兮九關，營菟裘兮是邦。
予之來兮云暮，與先生兮相望。
視履跡兮焉在，問故宮兮就荒。
俯仰兮永懷，渺山川兮蒼蒼。